**ДО**

**Г-ЖА МЕНДА СТОЯНОВА**

**ПРЕДСЕДАТЕЛ НА КОМИСИЯТА ПО**

**БЮДЖЕТ И ФИНАНСИ**

**КЪМ 44-ТО НАРОДНО СЪБРАНИЕ**

**ОТНОСНО:** Законопроект за изменение и допълнение на Закона за местните данъци и такси № 054-01-65, внесен от Менда Стоянова и група народни представители на 10.07.2020 г.

**УВАЖАЕМА ГОСПОЖО СТОЯНОВА,**

Във връзка с Ваше писмо с изх. № КБФ-053-02-43 от 10.07.2020 г. относно законопроект за изменение и допълнение на Закона за местните данъци и такси № 054-01-65, внесен от Менда Стоянова и група народни представители на 10.07.2020 г., по въпросите от компетентността на Министерство на финансите, моля да имате предвид следното становище:

Със законопроекта се предлагат следните изменения и допълнения в Закона за местните данъци и такси (ЗМДТ):

**§ 1.** В чл. 58, ал. 4 думите „и представяне на удостоверение за предаване за разкомплектуване.“ се заличават.

**§ 2.** В чл. 61р, ал. 5 думите „30 януари“ се заменят с „31 януари“.

В преходните и заключителните разпоредби на законопроекта се предлагат следните изменения и допълнения:

**§ 3.** „(1) Общинският съвет може да освободи от заплащане на таксата за битови отпадъци за услугата по сметосъбиране и сметоизвозване за определен период от 2020 г. задължените лица - предприятия, които вследствие на извънредното положение, обявено с решение на Народното събрание от 13 март 2020 г., са преустановили стопанската си дейност, осъществявана в недвижим имот на територията на общината.

(2) Преустановяването на дейността за съответния период се удостоверява от лицата по ал. 1 с финансови и други документи, по ред и начин определен от общинския съвет. “

**§ 4.** В Закона за движението по пътищата (ЗДвП):

1. В чл. 91:

а) Създава се нова ал. 4:

„(4) Специален режим на движение могат да ползват и моторните превозни средства на лечебни заведения, регистрирани по реда на Закона за лечебните заведения, преназначени за предоставяне на медицинска помощ при спешни състояния, определени с акт на министъра на здравеопазването.“

б) Досегашната ал. 4 става ал. 5.

1. В чл. 145 се създава нова алинея 5:

„(5) Приобретателят на моторно превозно средство, за което е имало поне една регистрация в страната, е длъжен при регистрацията на придобитото превозно средство да представи на службата за регистрация издаден или заверен от общината документ за платен данък при придобиване на имущества по дарение и по възмезден начин от Закона за местните данъци и такси.“

**§ 5.** В срок до три месеца от обнародването на този закон в „Държавен вестник“ министърът на вътрешните работи привежда наредбата по чл. 140, ал. 2 и чл. 142 от Закона за движението по пътищата в съответствие с § 4.

**§ 6.** Параграф 4 влиза в сила три месеца след деня на обнародването на закона в „Държавен вестник“.

Видно от направените предложения и мотивите към тях се предлага отпадане на задължението да се представя в общината удостоверение за предаване за „разкомплектуване“ на моторното превозно средство при прекратяване на регистрацията му, както и редакционна промяна, съгласно която крайния срок за подаване на данъчна декларация за облагане с туристически данък се променя от 30 януари на 31 януари.

С първата предложена промяна би се постигнало намаляване на административната тежест за данъчно задължените лица и служителите на общинската администрация, тъй като се предвижда отпадане на задължението да се представя в общината удостоверение за предаване за разкомплектуване на моторното превозно средство при прекратяване на регистрацията му. Доколкото всички данни от регистъра на пътните превозни средства, поддържан от Министерството на вътрешните работи, в т.ч. и за прекратяване на регистрацията, се предоставят чрез изградената и функционираща автоматизирана връзка между Министерството на финансите и софтуерния продукт за администриране на местните данъци и такси на съответната община, то отпадането на предвиденото в закона задължение за представяне на удостоверение за предаване за разкомплектуване е обосновано.

С предложението за промяна на срока за подаване на данъчната декларация за облагане с туристически данък се предлага прецизиране на предвидената в закона разпоредба в полза на данъчно задължените лица, което би довело до предотвратяване на случаи, в които е възможно данъчно задължените лица да пропуснат срока за подаване на данъчната декларация за предходната календарна година, считайки че същият е до последния ден на месец януари.

В преходните и заключителни разпоредби се предлага допълнение, съгласно което общинският съвет да може да освободи от заплащане на таксата за битови отпадъци за услугата по сметосъбиране и сметоизвозване за определен период от 2020 г. задължените лица - предприятия, които вследствие на извънредното положение, обявено с решение на Народното събрание от 13 март 2020 г., са преустановили стопанската си дейност, осъществявана в недвижим имот на територията на общината. С предлаганото допълнение се предоставя възможност на съответния общински съвет да подпомогне засегнатите задължени лица - предприятия за справяне с неблагоприятните последствията от преустановяване на стопанската им дейност в недвижимия имот за определен период на 2020 г., като ги освободи от заплащане на таксата за битови отпадъци за услугата по сметосъбиране и сметоизвозване.

Със законопроекта се предлага и промяна в ЗДвП, съгласно която приобретателят на моторно превозно средство, за което е имало поне една регистрация в страната, при регистрацията на придобитото превозно средство да е задължен да представи издаден или заверен от общината документ за платен данък при придобиване на имущество по дарение и по възмезден начин. С промяната би се възпрепятствала практиката преди продажба на моторно превозно средство, но в срока на валидност на удостоверението за извършен технически преглед и на застраховката „Гражданска отговорност“, неговата регистрация да бъде прекратена с цел заобикаляне и неплащане на местния данък при придобиване. С предлаганата промяна биха се създали условия за предотвратяване на случаите, в които се избягва прилагане на действащата в ЗМДТ нормативна уредба при прехвърляне на собствеността върху превозните средства.

Предвид изложеното по-горе, приложените мотиви към законопроекта, с които се обосновават направените предложения и доколкото предложените изменения целят намаляване на административната тежест, прецизиране на определени разпоредби и възможност за предоставяне на облекчения в полза на задължените лица, както и предотвратяване на случаи за избягване на данъчно облагане, Министерство на финансите подкрепя направените предложения.

**М И Н И С Т Ъ Р:**

**ВЛАДИСЛАВ ГОРАНОВ**